ABICO รายได้ผลิตนม-เครื่องดื่มลด ฉุดกำไรปี 58 เหลือ 105 ลบ. ปันผล 0.05 บ./หุ้น
ABICO รายได้ธุรกิจผลิตนม-เครื่องดื่มลดลง ฉุดกำไรปี 58 เหลือ 105.23 ลบ. ลดลง 20% จากปีก่อนมีกำไร 131.35 ลบ. ยังแจกปันผล 0.05 บ./หุ้น XD 28 เม.ย.59 กำหนดจ่าย 19 พ.ค.59
26 ก.พ. 2559

บริษัท เอบิโก้ โฮลดิ้งส์ จำกัด (มหาชน) หรือ ABICO รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 105.23 ล้านบาท หรือมีกำไรสุทธิ 0.45 บาทต่อหุ้น ลดลง 20% จากช่วงเดียวกันของปีก่อนที่มีกำไรสุทธิ 131.35 ล้านบาท หรือมีกำไรสุทธิ 0.56 บาทต่อหุ้น
โดยผลประกอบการในช่วงดังกล่าวลดลงเนื่องจาก ธุรกิจรับจ้างผลิตนม, เครื่องดื่ม และน้ำผลไม้ มีรายได้ลดลงจากปีก่อนจำนวน 39.27 ล้านบาท คิดเป็นร้อยละ 7.95 เนื่องจากในปี 58 สภาวะเศรษฐกิจภายในประเทศถดถอยทำให้ผู้บริโภคลดการบริโภค ส่งผลให้ลูกค้าของบริษัทลดคำสั่งซื้อลง
นอกจากนี้ได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดจำนวน 0.05 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 28 เม.ย. 2559 และกำหนดจ่ายเงินปันผลในวันที่ 19 พ.ค. 2559